پایگاه خبری توران :« طنز» شعر ادبیاتیمیزدا، خصوصی اولاراق آذربایجان ادبیاتیندا احتشاملی و اؤنملی دوروما مالیکدیر. « طنز»، « هجو»ین خلافینا اولاراق، هر اوخوجونو، هر دینله یه نی گولدوردویو حالدا، ایچه ریسیندن آغلادیر و روحوندا، ده رین تاثیر یارادیر.بو سببه دونیا گؤروشلو طنز یازان شاعیرلریمیز، اولدوقجا آزدیلار و هر طنز یازان بیر شاعیره ملی و […]
پایگاه خبری توران :« طنز» شعر ادبیاتیمیزدا، خصوصی اولاراق آذربایجان ادبیاتیندا احتشاملی و اؤنملی دوروما مالیکدیر. « طنز»، « هجو»ین خلافینا اولاراق، هر اوخوجونو، هر دینله یه نی گولدوردویو حالدا، ایچه ریسیندن آغلادیر و روحوندا، ده رین تاثیر یارادیر.بو سببه دونیا گؤروشلو طنز یازان شاعیرلریمیز، اولدوقجا آزدیلار و هر طنز یازان بیر شاعیره ملی و اجتماعی شاعیر دئمک اولماز.
آذربایجانین طنز یازان شاعیرلریندن: علیقلی غمگسار، علی نظمی « سئژیم قولو»، میرزه علی اکبر صابر، موللا جواد مذنب، محمد بیریا، سید مهدی اعتماد ناطقی، علی اکبر حداد، شبیسترلی معجز، عمران صلاحی، ساپلاق، اردبیللی، راثی، کریمی و یالقیزی گؤسترمک اولار.
بو شخصیتلردن بیر عده سی دونیا گؤروشلو طنز یازان و بیر حصه سی ده تکجه ساتیرا سؤیله ین و ایلنجه قوران شاعیرلردیرلر.
بورادا بیز تبریزلی طنز یازان شاعیر « یالقیز» دان سؤز آچیب، سیز عزیز اوخوجولارلا تانیش ائتمک ایسته ییریک:
یالقیزین اؤز خلقی، خصوصا عمومیتله جامعه سی ایله سرت باغلیلیغی واریدیر، اگر هنر احساس و محرومیت تؤره مه سیدیر « یالقیز» هنرمند بیر شاعیریدیر، چونکو اوندا هم ده رین احساس واریدی همده یوخسوللوغو یاخیندان تجربه ائتمیش بیر انسانیدیر.
« یالقیز» شعرلرینده موضوعلاری یاخشی سئچیب، و اونلاری طنز فورماسیندا گؤزل نوماییش ائتدیرمیشدیر، ائله بو سببه گؤره خالق آرا محبوبیت و شهرت قازانیبدیر. خالق اونون اثرلرین سئوه – سئوه اوخویور و سونسوز علاقه ایله دینله ییر، چونکو او اؤز چئوره سینده ن اولان حادثه -لردن و باشا گلن چتینلیکلری آسان ائدیب، تازا سؤزلر و تازا ترکیبلر یاراتمیشدیر.
« یالقیز» بو شاعیرین تخلوصو اولوب، آدی « مجید» شهرتی « صباغ ایرانی» دیر کی ۱۳۱۶ نجی ایلده تبریز شهرینده زحمتکش بیر عایله ده آنادان اولوب، ابتدایی تحصیلاتین باشا وئریب، اورتا تحصیلاتین ایسه گئجه لر داوام ائتدیریب. بیر مدت ارتشده خیدمت ائدیب سونرا بازاردا ایشله مه یه باشلاییب.
ادبیات خادمی؛ یحیی – شیدا
یالقیزین شعرلریندن:
« دولانیر آی دالیمیزجا »
گونه شیک عشق گؤیونده، دولانیر آی دالیمیزجا
گول – چیچکلی او باهاریق کی، گلیر یای دالیمیزجا
آنلایانلار بیزه آلقیش دییه جک، هر زامان اولسا
انلامازلار دا یامان سؤیله یه جک، آی دالیمیزجا
دهلی اولساق دادی یوخ، تک بیزه دیوانه دئسینلر
لذتی اوندادی کی، خلق باسا های دالیمیزجا
آختاریب بیزلری ویرانه کؤنوللرده تاپارکن
مورود اولموش بیزه میلت، سورونه دای دالیمیزجا
هی سؤیوشدور وئره جکلر دالیمیزجا گؤزو دارلار
گؤز آچیقلار دا سئوینج ایله سلام پای دالیمیزجا
ایندی خلقین حالینا، درد – اودونا وای دئییریک بیز
گلی بیر گون ده کی ملت دییه ر، ای وای، دالیمیزجا
کیمسه سد باغلایا بیلمز، بو آخینلار قاباغیندا
بیز او جوشقون دنیزیک، دائم آخیر چای دالیمیزجا
نه قده ر کی، دیریییک، خلقه خئییر یوخ مالیمیزدان
جان کی، چیخدی، چیخیلیر یوخسولا دا پای دالیمیزجا
بیزلره صدری دویو چاتسادا، آنجاق کوپن ایله
نه دی معناسی پلوو دمله مه تای – تای دالیمیزجا
بیز کی ایتگین یاشاریق اؤلکه ده میلیونلار ایچینده
گؤز کی یومدوق، قورولار شنلی قورولتای دالیمیزجا
دیریلیکده تانییان یوخ، ائله کی حقه قووشدوق
بوللو رحمت یوکودور کی گَل اوتور سای دالیمیزجا
بیز یاشارکن سازی سیندیردیلا محو اولدو عاشیقلار
بیز کی گئتدیک، چالینار هر گئجه نای – نای دالیمیزجا
سن بو اووسونچویا باخ کی، ائله یوخلاتدی بو خلقی
اویموش حالدا گؤروسن، سؤیلورو لای – لای دالیمیزجا
بیز کی، مای بایرامی اوسته قارا زیندانلارا دوشدوک
له له گیریان دولانیر ایندی بیر آی، مای دالیمیزجا
وطن اولادینا سیزدن سورا « یالقیز» اومودوم وار
قویماسینلار بو امکلر اولونا، ضای دالیمیزجا
« تاپماجا »
قارداش او نئجه یئردی کی، انسانی ازه رلر؟
دینمز – سؤله مزدن،او کی وار، سؤز ده بزه رلر
حق سؤز دییه نین فوری چالارلار دهنیندن
آغزیندا قویارلار سؤزونو، لبده بوزه رلر
تقلیدچیلرین، ایشلری تزویردی مطلق
بند ائتمه یه پولچوک، دوشوب هریانی گزه رلر
یالتاقلارین اوردا، سؤزو کئچگین، ایشی ایشدیر
کیم اولماسا یالتاق، اونا مین عیب دوزه رلر
لاپ دوردوغو یئرده آداما، بؤرک ده قویارلار
دومسوک ده ووروب، دالدا – بوجاقلاردا سوزه رلر
اؤز تایلارینین عئیبینی اؤرت – باسدیر، ائدرکن
بیر سهوه مخالفلرینین بوینون اوزه رلر
آشکاردا گؤزللر چیخیب اوردا گزه بیلمز
گؤرجک گؤزلین باشینی چیرکینلر ازه رلر
چوخ ترسه دیلر، دؤزمه لی یئرلرده داشارلار
چوخ گولمه لیدیر، داشمالی یئرلرده دؤزه رلر
ییرتارلار ازل پرده نی بیر کلمه سؤز اوسته
« یالقیز» سورا مین خبط و خطا ایله گؤزه رلر
تهیه و تنظیم : الهام عبادی ( دبیر سرویس تورکی )
azb_Arab azb_Arab pes_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab